KBANK พักชำระเงินต้น-ดบ.อุ้มลูกค้าธุรกิจ พร้อมอัดเงินกู้ใหม่เสริมสภาพคล่อง
KBANK พักชำระเงินต้น-ดบ.อุ้มลูกค้าธุรกิจ พร้อมอัดเงินกู้ใหม่ ชูวงเงิน 20% ของยอดคงค้าง
KBANK พักชำระเงินต้น-ดบ.อุ้มลูกค้าธุรกิจ พร้อมอัดเงินกู้ใหม่ 20% ของยอดเก่า
23 เม.ย. 2563

นายสุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารออกมาตรการใหม่เพิ่มเติมเพื่อช่วยเหลือลูกค้าธุรกิจที่ได้รับผลกระทบจากสถานการณ์การแพร่ระบาดของโควิด-19 สอดรับกับนโยบายของธนาคารแห่งประเทศไทย (ธปท.)
สำหรับการช่วยเหลือครั้งนี้ แบ่งเป็น 2 มาตรการ ได้แก่  มาตรการแรก เป็นการพักชำระเงินต้นและดอกเบี้ยนาน 6 เดือน สำหรับลูกค้าธุรกิจที่มีวงเงินสินเชื่อกับธนาคารไม่เกิน 100 ล้านบาท โดยพักชำระเงินต้นและดอกเบี้ยให้กับลูกค้าโดยอัตโนมัติ ไม่ต้องแจ้งมาที่ธนาคาร ซึ่งจะมีลูกค้าธุรกิจของธนาคารที่ได้สิทธิราว 140,000 ราย โดยลูกค้าสามารถตรวจสอบสิทธิที่ www.kasikornbank.com/checkingrescue
นอกจากนี้ วงเงินสินเชื่ออื่น ๆ ของลูกค้าที่มีสินเชื่อธุรกิจกับธนาคารก็จะได้รับความช่วยเหลือเพิ่มเติม โดยครอบคลุมถึงสินเชื่อบ้าน และสินเชื่อเงินด่วนให้เข้ามาตรการพักชำระเงินต้นและดอกเบี้ย ระยะเวลา 6 เดือน เพื่อเป็นการแบ่งเบาภาระในการชำระหนี้และเพิ่มสภาพคล่องให้กับธุรกิจได้อีกทางหนึ่งด้วย
สำหรับมาตรการที่สอง คือ การให้สินเชื่อใหม่เพื่อเพิ่มสภาพคล่อง เนื่องจากตอนนี้อยู่ในช่วง shut down หลายธุรกิจจึงประสบปัญหาในการสร้างรายได้ หรือรายได้ที่ได้รับไม่เท่าเดิม จึงทำให้ลูกค้าไม่มีเงินหมุนเวียนในการใช้จ่าย หรือแม้กระทั่งเงินในการจ้างพนักงาน ธนาคารจึงสนับสนุนการให้สินเชื่อใหม่เพื่อใช้เพิ่มสภาพคล่อง ประคับประคองให้อยู่รอดทั้งธุรกิจและพนักงาน
โดยให้วงเงินสินเชื่อ 20% ของยอดสินเชื่อคงค้าง อัตราดอกเบี้ย 2% ระยะเวลา 2 ปี ฟรีดอกเบี้ยและไม่ต้องชำระเงินต้น ใน 6 เดือนแรก สำหรับลูกค้าธุรกิจที่มีวงเงินสินเชื่อกับธนาคารไม่เกิน 500 ล้านบาท ลูกค้าที่สนใจเข้าร่วมมาตรการตรวจสอบสิทธิและสมัครได้ที่ www.kasikornbank.com/BOtSoftLoan ตั้งแต่วันที่ 27 เม.ย.63 เป็นต้นไป
นอกจากนี้ ลูกค้าที่ประเมินแล้วว่าตนเองอาจจะได้รับผลกระทบค่อนข้างยาว หรือต้องการความยืดหยุ่นในการผ่อนชำระ หรือมีหลักประกันจำกัด ธนาคารก็พร้อมสนับสนุนสินเชื่อใหม่ เพื่อเพิ่มสภาพคล่องในอัตราดอกเบี้ยพิเศษ โดยใช้บรรษัทประกันสินเชื่ออุตสาหกรรมขนาดย่อม (บสย.) ค้ำประกัน
อย่างไรก็ตาม ก่อนหน้านี้ธนาคารได้ออกมาตรการให้การช่วยเหลือลูกค้าธุรกิจไปแล้ว จำนวน 11,000 ราย ยอดหนี้คงค้าง 147,000 ล้านบาท และให้วงเงินสินเชื่อใหม่เพื่อเพิ่มสภาพคล่อง ภายใต้โครงการสินเชื่อดอกเบี้ยต่ำออมสิน จำนวน 3,600 ราย วงเงิน 14,800 ล้านบาท และโครงการ บสย. SME สร้างไทย จำนวน 2,150 ราย วงเงินอนุมัติ 6,700 ล้านบาท
“เมื่อลูกค้าประสบปัญหา ธนาคารก็พร้อมดูแลและให้การช่วยเหลือ เพื่อให้ลูกค้ารอดพ้นวิกฤติ การช่วยเหลือของธนาคาร ธนาคารจะพิจารณาให้กับลูกค้าอย่างทั่วถึงเพื่อให้ลูกค้ามีสภาพคล่อง ธุรกิจสามารถดำเนินต่อไปได้ และรักษาการจ้างงาน เมื่อวิกฤติผ่านพ้นไปลูกค้าก็จะสามารถฟื้นฟูธุรกิจได้อย่างรวดเร็ว ในขณะเดียวกันธนาคารก็ยังคงมีความรัดกุมด้านการบริหารความเสี่ยงอย่างเหมาะสม เพื่อให้มั่นใจว่ามีสภาพคล่องสนับสนุนลูกค้าได้อย่างต่อเนื่อง”นายสุรัตน์ กล่าว
 
 